上王端明生日
作者：王安禮
朝代：宋

paragraphs: 夢帝資良輔，生申恊聖期。
妙齡談國體，初筮得家規。
侃侃當官色，循循待士辭。
法冠曾觸佞，諌紙詎容私。
外歷蕃宣久，歸參待從宜。
政聲雖召杜，學術本皋夔。
業履今安匹，賢勞上所知。
都畿重尹正，延閣舊論思。
治出諸公右，經爲大帝師。
三邊更惠愛，一體繫安危。
羌虜跳西夏，朝家念北陲。
祕庭還舊秩，左轄正新儀。
暫屈并門重，其蘇晉國饑。
指麾柔旅拒，談笑妥惸嫠。
鄴邑祠河急，荆州禱雨遲。
怒波回潬磧，旱種變京坻。
道與千齡遇，身將百祿隨。
民瞻方有裕，天寵蓋無疑。
俊乂思皇日，欽明樂胥時。
緇衣如寵慶，願續武公詩。